Izvor: N1

Legendarni glumac i redatelj Ljubiša Samardžić preminuo je u 81. godini, poslije teške bolesti, prenose beogradski mediji.

Ljubiša Samardžić rođen je u rudarskoj obitelji u Skoplju 19. studnog 1936. godine. Rano je otkriven njegov talent za glumu. Prvu ulogu ostvario je u filmu "Igre na skelama".

Šezdesetih godina prošlog stoljeća, Samardžić je bio jedno od zaštitnih lica jugoslavenske kinematografije, i u karijeri je ukupno ostvario 130 uloga na velikom platnu i malim ekranima.

Među zapaženijim ulogama su filmovi "Bitka na Neretvi", "Sutjeska", "Bombaši", "Ljubavni život Budimira Trajkovića", "Lude godine", "Rad na određeno vreme", "Nije lako s muškarcima", "Magareće godine", "Ubistvo s predumišljajem", "Nataša", "Konji vrani"…

U bogatoj televizijskoj karijeri igrao je u serijama "Vruć vetar", "Povratak otpisanih", "Kuda idu divlje svinje", "Bolji život", "Policajac s Petlovog brda", "Jesen stiže, dunjo moja"...

Posljednja uloga koju je ostvario bila je u seriji "Miris kiše na Balkanu" 2011. godine, koju je i režirao.

Kao redatelj, debitirao je dramom "Nebeska udica", i zatim režirao filmove "Nataša", "Ledina", "Konji vrani"...